2. ปัจจัยความเสี่ยง

  2.1 ความเสี่ยงจากความผันผวนของต้นทุนวัตถุดิบในการผลิต

วัตถุดิบหลักที่บริษัทฯ ใช้ในการผลิตซึ่งได้แก่ ทองแดง อลูมิเนียม โพลีไวนิลคลอไรด์ โพลีเอธิลีน
และใยแก้วนำแสง ล้วนแต่เป็นสินค้าโภคภัณฑ์ (Commodity Products)
ที่ราคาตลาดขึ้นอยู่กับอุปสงค์ และอุปทานของตลาดโลก
และเมื่อราคาวัตถุดิบต้องขึ้นอยู่กับตลาดต่างประเทศการซื้อขายจึงต้องอยู่ในรูปของสกุลเงินเหรียญสหรัฐฯ
ในขณะที่การขายสินค้าจะขายเป็นสกุลเงินบาท ดังนั้นบริษัทฯ
จึงมีความเสี่ยงอันเนื่องมาจากความผันผวนของราคาวัตถุดิบ และอัตราแลกเปลี่ยนอยู่เสมอ
โดยระดับของความเสี่ยงนี้ขึ้นอยู่กับมูลค่าซื้อขายในแต่ละสัญญาซึ่งจะส่งผลกระทบต่อต้นทุน ทั้งนี้ในปี
2554 ที่ผ่านมา ราคาทองแดงมีการปรับเพิ่มขึ้นอย่างต่อเนื่อง
นอกจากนี้ราคาน้ำมันที่มีการปรับตัวผันผวน ได้ส่งผลกระทบโดยตรงกับราคาของวัตถุดิบหลัก
เนื่องจากน้ำมันเป็นส่วนหนึ่งของการผลิตโพลีเอธิลีน และโพลีไวนิลคลอไรด์
ซึ่งเป็นวัตถุดิบหลักที่ใช้ในการผลิตสายเคเบิ้ล

แนวทางในการแก้ไขหรือป้องกัน :

เพื่อเป็นการบรรเทาความเสี่ยงจากอัตราแลกเปลี่ยน อันเกิดจากการสั่งซื้อวัตถุดิบจากต่างประเทศ
หากเป็นไปได้ บริษัทฯ จะให้ลูกค้าเป็นผู้จัดหาวัตถุดิบให้บริษัทฯ โดยตรง
เพื่อผลิตสายไฟฟ้าสำเร็จรูปให้
ซึ่งเป็นวิธีการที่ใช้ได้ผลสำเร็จกับลูกค้าที่เป็นหน่วยงานรัฐวิสาหกิจโดยส่วนใหญ่
ในบางกรณีบริษัทฯจะจัดซื้อวัตถุดิบโดยทำสัญญาซื้อขายเงินตราต่างประเทศล่วงหน้า (Forward
Contract) พร้อมทั้งออก เลตเตอร์ออฟเครดิต (Letter of Credit)
เพื่อที่จะลดความเสี่ยงด้านนี้ให้น้อยที่สุด นอกจากนี้ บริษัทฯ
มีการติดตามแนวโน้มราคาวัตถุดิบอย่างสม่ำเสมอ
และทำการเปรียบเทียบราคาจากซัพพลายเออร์หลายรายก่อนทำการสั่งซื้อ เพื่อให้ได้เงื่อนไขที่ดีที่สุด
รวมทั้งลดความเสี่ยงด้านราคาด้วยการสั่งซื้อวัตถุดิบสำรองโดยให้จำนวนวัตถุดิบสอดคล้องกับการพยากรณ์ปริมาณคำสั่งซื้อ

  2.2 ความเสี่ยงจากการเปลี่ยนแปลงเทคโนโลยีการผลิต

เนื่องจากผลิตภัณฑ์ของบริษัทฯ เป็นผลิตภัณฑ์ทางด้านพลังงาน และโทรคมนาคม
ซึ่งต้องมีการพัฒนาอย่างต่อเนื่องเพื่อให้ทันต่อการเปลี่ยนแปลงที่เกิดขึ้น
การเปลี่ยนแปลงด้านเทคโนโลยีการผลิตผลิตภัณฑ์ด้านพลังงานได้แก่ การหุ้มฉนวนของสายไฟฟ้า
ปัจจุบันจะใช้เทคโนโลยีการเคลือบสีบนผิวของฉนวนเพื่อเพิ่มประสิทธิภาพทางด้านความต้านทานฉนวนให้สูงขึ้น
และลดต้นทุนในการเก็บปริมาณวัตถุดิบคงคลัง
การพัฒนาชนิดตัวนำอลูมิเนียมของสายไฟฟ้าแรงดันสูงให้มีน้ำหนักเบาลง ในขนาดเท่าเดิม
แต่สามารถส่งกำลังไฟฟ้าได้ดีกว่าเดิมถึง 2 เท่า เป็นต้น ในส่วนผลิตภัณฑ์ด้านโทรคมนาคม
ซึ่งมีการส่งผ่านข้อมูลทั้งสัญญาณภาพ และสัญญาณเสียงผ่านสายโทรคมนาคมด้วยความเร็วสูงนั้น
ปัจจุบันมีการพัฒนามาใช้สายโทรคมนาคมชนิดใยแก้วนำแสงเพิ่มขึ้น

แนวทางในการแก้ไขหรือป้องกัน :

บริษัทฯ
มีการเตรียมความพร้อมที่จะลดความเสี่ยงอันเนื่องมาจากการเปลี่ยนแปลงของเทคโนโลยีการผลิต
โดยได้จัดตั้งทีมงานซึ่งประกอบด้วยฝ่ายวิศวกรรม ฝ่ายผลิต และฝ่ายทดสอบ
ร่วมกันติดตามความเปลี่ยนแปลงเทคโนโลยีทั้งด้านวัตถุดิบ ด้านเครื่องจักรที่ใช้ในการผลิต
และด้านเครื่องมือทดสอบ เพื่อนำมาพัฒนาและปรับปรุงการผลิต
เพื่อให้สามารถตอบสนองต่อความต้องการของลูกค้า
และสามารถรองรับความต้องการของตลาดในปัจจุบันได้
นอกจากนี้เพื่อเป็นการรองรับตลาดสายโทรคมนาคมชนิดใยแก้วนำแสง บริษัทฯ มีบริษัทย่อย
ได้แก่บริษัท สยาม ไฟเบอร์ อ๊อพติคส์ จำกัด เป็นผู้ผลิตผลิตภัณฑ์ดังกล่าว
ในส่วนสายโทรคมนาคมตัวนำทองแดงชนิดเดิม บริษัทฯ
ได้ทำการปรับเปลี่ยนโครงสร้างให้สามารถรองรับบรอดแบรนด์ความเร็วสูงได้

  2.3 ความเสี่ยงจากความผันผวนของอัตราแลกเปลี่ยน

บริษัทฯ และบริษัทย่อย ต้องนำเข้าวัตถุดิบที่ใช้ในการผลิตจากต่างประเทศ
ทำให้อาจได้รับผลกระทบด้านต้นทุนจากความผันผวนของอัตราแลกเปลี่ยน
นอกจากนี้ยังมีความเสี่ยงจากความผันผวนของอัตราแลกเปลี่ยนสำหรับเงินลงทุนที่เป็นเงินตราต่างประเทศในบริษัทย่อยและบริษัทร่วมในต่างประเทศ
ทั้งนี้ ณ วันที่ 31 ธันวาคม 2554 บริษัทฯ และบริษัทย่อย
มีภาระหนี้สินที่เป็นสกุลเงินตราต่างประเทศทั้งสิ้น 36 ล้านเหรียญสหรัฐฯ ดังนั้น
เพื่อลดผลกระทบจากความผันผวนของอัตราแลกเปลี่ยน บริษัทฯ
ได้มีการบริหารความเสี่ยงจากอัตราแลกเปลี่ยน
โดยตกลงทำสัญญาซื้อขายเงินตราต่างประเทศล่วงหน้า ซึ่งส่วนใหญ่มีอายุสัญญาไม่เกินหนึ่งปี

แนวทางในการแก้ไขหรือป้องกัน :

กลุ่มบริษัทฯ ได้มีการทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยง โดย ณ
วันที่ 31 ธันวาคม 2554 บริษัทย่อยมีสัญญาซื้อเงินตราต่างประเทศคงเหลือจำนวน 2
ล้านเหรียญสหรัฐฯ นอกจากนี้บริษัทฯ มีนโยบายสนับสนุนการส่งสินค้าออกไปขายยังต่างประเทศ
เพื่อให้มีรายได้เป็นสกุลเงินเหรียญสหรัฐฯ
ซึ่งจะเป็นการลดความเสี่ยงจากความผันผวนของอัตราแลกเปลี่ยนเงินตราไปในตัว (Natural
Hedge) อีกทั้งได้มีการติดตามการเคลื่อนไหวของอัตราแลกเปลี่ยนอย่างใกล้ชิดตลอดเวลา

2.4 ความเสี่ยงจากอำนาจควบคุมของผู้ถือหุ้นรายใหญ่

ปัจจุบัน ผู้ถือหุ้น 4 รายใหญ่ของบริษัทฯ เป็นบริษัทที่เกี่ยวข้องกันในเครือของกลุ่ม บริษัท
แปซิฟิคอีเล็คทริค ไวร์แอนด์เคเบิ้ล จำกัด (PEWC) ซึ่งถือหุ้นในบริษัท ฯ รวมทั้งสิ้นประมาณร้อยละ
53 และเมื่อรวมกับผู้ถือหุ้นรายย่อยอื่นๆ ซึ่งเป็นตัวแทนและผู้บริหารจาก PEWC แล้วจะทำให้ PEWC
สามารถทำการตัดสินใจในเรื่องที่จะมีผลกระทบโดยตรงต่อนโยบายของบริษัทฯได้
ดังนั้นผู้ถือหุ้นรายย่อยจึงอาจมีความเสี่ยงจากการที่ไม่สามารถลงคะแนนเสียงเพื่อคัดค้านผู้ถือหุ้นรายใหญ่ได้

แนวทางในการแก้ไขหรือป้องกัน

บริษัทฯ
มีการแต่งตั้งคณะกรรมการตรวจสอบเพื่อตรวจสอบการดำเนินงานของทีมผู้บริหารและให้ความคิดเห็น
ในการทำรายการที่อาจจะก่อให้เกิดความขัดแย้งทางผลประโยชน์ระหว่างบริษัทฯ
และผู้ถือหุ้นที่เกี่ยวข้องกัน ทั้งนี้ ผู้ถือหุ้น 4
รายใหญ่ดังกล่าวจะไม่สามารถลงคะแนนเสียงในการเข้าทำรายการระหว่างกันที่ตนเองมีส่วนได้เสียได้

2.5 ความเสี่ยงจากภาวะอุทกภัย

ตามที่ในปี 2554 ที่ผ่านมา เกิดภาวะอุทกภัยครั้งร้ายแรงในหลายจังหวัดของประเทศไทย ทำให้บริษัท สยามแปซิฟิค อีเล็คทริคไวร์แอนด์เคเบิ้ล จำกัด (SPEWC) ซึ่งเป็นบริษัทย่อย และมีโรงงานตั้งอยู่ในจังหวัดปทุมธานี ซึ่งเป็นพื้นที่เสี่ยงต่อภาวะน้ำท่วม ได้รับผลกระทบจากอุทกภัยดังกล่าว โดยน้ำได้เข้าท่วมพื้นที่ตั้งโรงงานของ SPEWC จนทำให้ต้องหยุดการผลิตและประกาศปิดโรงงานชั่วคราว จากการประเมินความเสียหายที่ SPEWC ได้บันทึกผลขาดทุนจากเหตุการณ์อุทกภัยที่เกิดขึ้นจำนวน 110 ล้านบาท ในงบกำไรขาดทุนปี 2554 ซึ่งถือได้ว่า SPEWC ยังคงมีความเสี่ยงต่อการเกิดอุทกภัยอีก 

แนวทางในการแก้ไขหรือป้องกัน

บริษัทฯ และบริษัทย่อยได้ทำประกันภัยคุ้มครองความเสี่ยงภัยไว้ทุกปีอยู่แล้ว และเมื่อเกิดภาวะอุทกภัย
บริษัทฯ
ได้จัดตั้งศูนย์เฝ้าระวังอุทกภัยและมีการเตรียมแผนฉุกเฉินรองรับสถานการณ์ที่อาจจะเกิดขึ้นตลอดเวลา
ในส่วนของ SPEWC อยู่ระหว่างดำเนินการสร้างรั้วรอบโรงงานใหม่
โดยให้มีลักษณะเป็นเขื่อนกั้นน้ำสูง 3 เมตรจากระดับพื้นดินที่ตั้งโรงงาน
ซึ่งคาดว่าจะแล้วเสร็จภายในเดือนสิงหาคม 2555 นี้

2.6 ความเสี่ยงจากการขาดแคลนแรงงานที่มีทักษะ

จากการที่รัฐบาลประกาศนโยบายให้มีการปรับขึ้นค่าแรงงานขั้นต่ำทั่วประเทศไทย
โดยให้มีผลบังคับใช้ตั้งแต่เดือนเมษายน 2555 เป็นต้นไป นั้น อาจทำให้ บริษัทฯ
เสี่ยงต่อการขาดแคลนแรงงานที่มีทักษะ เนื่องจากโรงงานของบริษัทฯ
ตั้งอยู่ในเขตพื้นที่จังหวัดฉะเชิงเทรา
ซึ่งเป็นเขตพื้นที่ติดต่อกับจังหวัดกรุงเทพมหานครและจังหวัดสมุทรปราการ
ที่มีอัตราค่าจ้างแรงงานสูงกว่าร้อยละ 11.52
จึงอาจทำให้เป็นมูลเหตุจูงใจต่อการย้ายฐานแรงงานที่มีทักษะไปยังเขตพื้นที่ที่มีค่าแรงที่สูงกว่า

แนวทางในการแก้ไขหรือป้องกัน

เพื่อเป็นการบรรเทาความเสี่ยงดังกล่าว บริษัทฯ ได้จัดให้มีสวัสดิการด้านอื่นๆ
เพื่อเป็นการชดเชยให้มีความใกล้เคียงกับอัตราค่าจ้างขั้นต่ำของจังหวัดกรุงเทพมหานคร
และจังหวัดสมุทรปราการ อาทิเช่น เงินค่าเบี้ยขยัน, ค่าทำงานล่วงเวลา, บริการจัดให้มีรถรับ-ส่ง
และจัดให้มีบ้านพักพนักงาน เป็นต้น